作者:陸敬
標題:遊隋故都
內容:洛城聊顧步，長想遂留連。水鬥宮初毀，風變鼎將遷。皋陶德不建，汾隅祀忽焉。宗祊曠無象，聲朔緬誰傳。枌榆何冷落，禾黍鬱芊綿。悲歌盡商頌，太息憫周篇。來蘇佇聖德，濡足乃乘幹。正始淳風被，人勞用息肩。舞象文思澤，偃伯武功宣。則百昌厥後，於萬永斯年。茲辰素商節，灰管變星躔。平原悴秋草，喬木斂寒煙。翻黃墜疏葉，凝翠積高天。參差海曲雁，寂寞柳門蟬。興悼今如此，悲愁複在旃。彷徨不忍去，杖策屢回邅。